Børneforældre i København undlader oftest at vaccinere deres børn, mens børn i Vestjylland oftest bliver vaccineret.

Det viser årsrapporten fra Statens Serum Institut, der kortlægger tilslutningen til de forskellige vaccinationsprogrammer på forskellige geografiske områder.

Resultatet er entydigt.

Både blandt tilslutningen til HPV-vaccinationen, MFR-vaccinationerne og til Di-Te-Ki-PolHib-vaccination skraber København bunden af listen.

I Danmark... ...er det frivilligt, om man vil lade sit barn vaccinere. Men Sundhedsstyrelsen anbefaler, at man følger det danske børnevaccinationsprogram og vaccinerer sine børn mod: Difteri

Stivkrampe

Kighoste

Polio

Meningitis og strubelågsbetændelse forårsaget af bakterien Haemophilus influenzae type b (Hib)

Meningitis og andre alvorlige sygdomme forårsaget af pneumokokbakterien

Mæslinger

Fåresyge

Røde hunde

Livmoderhalskræft HPV (kun piger) Du kan læse mere om det danske vaccinationsprogram her.

Andelen af børn i København fra årgang 2011, der fik den anbefalede anden MFR-vaccination, ligger på 82 procent i København, mens 87 procent af børnene i Vestjylland fik det anbefalede stik.

Landsgennemsnittet ligger på 85 procent.

Læs også : Københavnsk forældreforening vil gerne kunne afvise uvaccinerede børn

Forskning giver ikke entydige svar

Trods andelen af børn, der får vaccinen, er støt stigende, så har politikere i både Københavns og Frederiksberg Kommune stillet vaccineforslag, der skal få flere forældre til at vaccinere deres børn, for at øge tilslutningen i København.

Men der findes faktisk ikke et svar på, hvorfor København er bundskraber, når det kommer til vaccination.

Det forklarer Camilla Hiul Suppli, der er læge på Statens Serum Institut.

- Det korte svar er, at vi ikke ved det. Vi ved, at det her er et kendt storbyfænomen, som man ser i resten af verden også. Teorien er, at den beslutningsproces det er at vælge at vaccinere sit barn, er en social proces, hvor vi bliver påvirket af mennesker, vi omgiver os med, siger hun og uddyber:

- Det er sådan i storbyerne, at vi har det med at bosætte os i nærheden af folk, der minder om os selv. Det kan have en effekt.

Læs også : Forældre i København skal kunne afvise uvaccinerede børn fra institutioner